Γνωμοδότηση της Οικονομικής και Κοινωνικής Επιτροπής για την «Πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 64/432/ΕΟΚ περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών» () (98/C 235/13)

Στις 9 Μαρτίου 1998, και σύμφωνα με τα άρθρα 43 και 198 της Συνθήκης περί ιδρύσεως της Ευρωπαϊκής Οικονομικής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα γεωργίας και αλιείας, στο οποίο ανατέθηκε η προετοιμασία των σχετικών εργασιών, επεξεργάστηκε τη γνωμοδότησή του στις 12 Μαΐου 1998 με βάση την εισηγητική έκθεση του κ. Pricolo.

Κατά τη διάρκεια της 355ης συνόδου ολομέλειας της 27ης και 28ης Μαΐου 1988 (συνεδρίαση της 27ης Μαΐου), η Οικονομική και Κοινωνική Επιτροπή υιοθέτησε με 106 ψήφους υπέρ, 4 κατά και 5 αποχές την ακόλουθη γνωμοδότηση.

1. Προοίμιο

1.1. Μετά τα γνωστά γεγονότα της σφογγώδους εγκεφαλοπάθειας των βοοειδών, που δημιούργησαν ανησυχίες στην κοινή γνώμη και προκάλεσαν την έλλειψη εμπιστοσύνης των καταναλωτών στο βόειο κρέας και στα προϊόντα με βάση το βόειο κρέας, η νομοθεσία της Κοινότητας χρειάστηκε να προσαρμοστεί και έτσι τον Απρίλιο του 1997 υιοθετήθηκε η οδηγία 97/12/ΕΚ του Συμβουλίου, με σκοπό να προβλεφθεί - μέσω συμπληρώσεως της οδηγίας 64/432/ΕΟΚ της 26ης Ιουνίου 1964 σχετικά με τα προβλήματα υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών - η δημιουργία ηλεκτρονικής βάσης δεδομένων που να επιτρέπει να υπάρχουν διαθέσιμες πληροφορίες για τα ζώα του βοείου και του χοιρείου είδους, καθώς και για τις μετακινήσεις τους.

1.2. Παράλληλα με την υιοθέτηση της οδηγίας 97/12/ΕΚ, το Συμβούλιο ενέκρινε στις 21 Απριλίου 1997 τον κανονισμό (ΕΚ) αριθ. 820/97 για την θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το βόειο κρέας.

1.3. Έτσι, από τη μια μεριά ετίθετο ο στόχος της διασφαλίσεως ταχείας και αποτελεσματικής ανταλλαγής πληροφοριών μεταξύ των κρατών μελών σχετικά με την ταυτότητα των ζώων, τις μετακινήσεις τους και την ταυτότητα των ενεδιαφερομένων εκμεταλλεύσεων. Από την άλλη πλευρά, εντοπίζονταν με την επισήμανση του αυτιού και την έκδοση σχετικού διαβατηρίου, τα κατάλληλα μέσα για την αναγνώριση της εκμετάλλευσης, του κέντρου ή του οργανισμού προέλευσης ή μεταβάσεως του ζώου.

1.4. Τα δύο αυτά μέσα που συνδέονται στενότατα μεταξύ τους, απετέλεσαν και αποτελούν αναπόσπαστο τμήμα του συστήματος, σκοπός του οποίου είναι η δημιουργία των τεχνικών συνθηκών για την εξασφάλιση της δέουσας επικοινωνίας μεταξύ του παραγωγού και των δεδομένων καθώς και η πλήρης χρησιμοποίηση των δεδομένων αυτών.

2. Η πρόταση της Επιτροπής

2.1. Με την τροποποίηση της οδηγίας 64/432/ΕΟΚ που προτείνει σήμερα η Επιτροπή ζητείται από την «Μόνιμη εισαγωγική επιτροπή» (διαδικασία Επιτροπής/υγειονομικής επιτροπής) να προσδιορίσει τις λεπτομέρειες εφαρμογής του μηχανισμού που αποσκοπεί στην εξασφάλιση της λειτουργικότητας της ηλεκτρονικής βάσης δεδομένων.

2.2. Δεν πρόκειται συνεπώς για ουσιαστική τροποποίηση, αλλά για μία απλή διάταξη διαδικαστικής φύσεως με σκοπό την συμμετοχή της μόνιμης υγειονομικής επιτροπής, συμβουλευτικού οργάνου της Επιτροπής, στη διαχείριση του θέματος.

3. Παρατηρήσεις

3.1. Το τμήμα παρατηρεί ότι έως σήμερα, ένα χρόνο μετά την υιοθέτηση της οδηγίας 97/12/ΕΚ και του κανονισμού (ΕΚ) αριθ. 820/97, δεν έχει ακόμη τεθεί σε λειτουργία η ηλεκτρονική βάση δεδομένων σχετικά με τη ταυτότητα του ζώου, τις εκμεταλλεύσεις και τις μετακινήσεις των ζώων.

3.2. Συμπεραίνεται συνεπώς ότι οι κοινοτικοί κανόνες στον ειδικόν αυτόν τομέα είτε δεν εφαρμόζονται είτε δεν εφαρμόζονται ικανοποιητικά, αφού η Επιτροπή παρουσιάζει πρόταση περί του καθορισμού των λεπτομερειών εφαρμογής του ηλεκτρονικού συστήματος δεδομένων για τα ζώα του βοείου και χοιρείου είδους.

3.3. Πρόκειται για μια καθυστέρηση που θέτει υπό αμφισβήτηση την αξιοπιστία των κοινοτικών και/ή εθνικών αρχών και βεβαίως δεν συμβάλλει στην αποκατάσταση της εμπιστοσύνης του καταναλωτή.

3.4. Το τμήμα ζητεί από την Επιτροπή να υποβάλει έκθεση ως προς την κατάσταση εφαρμογής σε όλη την Κοινότητα τόσο της οδηγίας 97/12/ΕΚ όσο και του κανονισμού (ΕΚ) αριθ. 820/97.

3.4.1. Ζητεί επιπλέον να διασφαλισθεί ότι θα έχουν την δέουσα πρόσβαση στα ηλεκτρονικά δίκτυα και τα ενδιαφερόμενα μέρη, δηλ. οι αναγνωρισμένες οργανώσεις γεωργοπαραγωγών, εμπόρων και καταναλωτών που έχουν ιδιαίτερο συμφέρον αναγνωρισμένο από το κράτος μέλος στο οποίο ανήκουν.

3.5. Στη σημερινή κατάσταση ελλιπούς ή ανεπαρκούς εφαρμογής του προβλεπόμενου ηλεκτρονικού συστήματος δεδομένων, το τμήμα είναι υποχρεωμένο να συμφωνήσει με την πρόταση της Επιτροπής, μόνο και μόνο για να τονίσει ότι η προστασία της δημόσιας υγείας παραμένει πρωταρχικός στόχος.

3.5.1. Λυπάται εντούτοις για το γεγονός ότι οι κοινοτικές διατάξεις σχετικά με τον υγειονομικό έλεγχο στον τομέα των ενδοκοινοτικών ανταλλαγών βοοειδών που υιοθετήθηκαν το 1997 δεν έτυχαν συγκεκριμένης συνέχειας και καλεί την Επιτροπή να καταρτίσει και να υποβάλει προς τα λοιπά κοινοτικά όργανα την έκθεση για την οποίαν γίνεται λόγος στο σημείο 3.4.

Βρυξέλλες, 27 Μαΐου 1998.

Ο Πρόεδρος

της Οικονομικής και Κοινωνικής Επιτοπής

Tom JENKINS

() ΕΕ C 100 της 2.4.1988, σ. 23.